**D E K L A R A C I J A**

**O NEPRIHVATANJU UKIDANJA SUPERVIZIJE ZA BRČKO DISTRIKT BOSNE I HERCEGOVINE**

**Polazeći** od člana V. Aneksa 2. Dejtonskog mirovnog sporazuma za mir u Bosni i Hercegovini, te činjenice da je 5.3.1999. Tribunal donio Konačnu odluku koju je dopunio Aneksom od 18.8.1999., kojom je uspostavljen Brčko Distrikt BiH na prostoru bivše općine Brčko pod isključivim suverenitetom Bosne i Hercegovine, kao multietnička demokratska jedinica lokalne samouprave. Jedinstvena, multietnička demokratska Vlada, Skupština, pravosuđe i policijske snage imaju ona ovlaštenja širom predratne općine Brčko koja su prethodno imala dva entiteta i tri bivše općinske vlasti. Brčko Distrikt BiH je zvanično proglašen 8.3.2000.

**Naglašavajući** da je Tribunal zadržao nadležnost sve dok supervizor, uz saglasnost visokog predstavnika, ne obavijesti Tribunal da su entiteti u potpunosti ispunili svoje obaveze u omogućavanju uspostavljanja institucija Distrikta na način propisan Konačnom odlukom i da te institucije funkcioniraju efikasno i, po svemu sudeći, trajno.

**Poštujući** Ustav Bosne i Hercegovine, a imajući u vidu Amandman I. na Ustav BiH kojim se, između ostalog, osigurava da Parlamentarna skupština BiH bude Ustavom BiH ovlaštena da zakonom dalje uređuje odnos između Brčko Distrikta BiH i institucija Bosne i Hercegovine i entiteta, u skladu s odlukama Arbitražnog tribunala za spor oko međuentitetske linije razgraničenja u oblasti Brčkog,

**Usmjereni** kaintegriranju Bosne i Hercegovine u Evropsku uniju i NATO i ka izgradnji funkcionalnih i efikasnih državnih struktura,

**Odlučni u poštivanju** teritorijalnog integriteta, suvereniteta, političke nezavisnosti i međunarodnog subjektiviteta Bosne i Hercegovine,

**Ubijeđeni** da jedino demokratski organi vlasti države Bosne i Hercegovine osiguravaju pravično ostvarivanje prava i interesa svih njenih građana i naroda,

**Uvjereni** da je primarni interes svih građana insistiranje na pravu zasnovanom na međunarodnim principima koji ukidaju diskriminaciju i odgovaraju potrebama euroatlantskih integracija,

**Imajući** u viduustavnu poziciju Federacije BiH kao jednog od dva ravnopravna entiteta suverene države Bosne i Hercegovine, odnosno jedne od strana prema članu V. Aneksa 2. Dejtonskog mirovnog sporazuma za mir u BiH,

**Opredijeljeni** da preduzmemo sve obaveze i odgovornosti koje su prema Konačnoj odluci Arbitražnog tribunala i njenim dodacima, odnosno aneksima Statuta Brčko Distrikta BiH, te Amandmana I. na Ustav BiH u nadležnosti Federacije BiH s ciljem primjene principa ustavnosti i zakonitosti,

**Suočeni** s dugogodišnjim teškoćama u uspostavljanju državnih institucija i provođenju Dejtonskog mirovnog sporazuma,

**Svjesni** svih socijalnih i ekonomskih izazova s kojima su suočeni svi građani BiH,

**Odlučni** u namjeri da osiguramo punu nacionalnu ravnopravnost, demokratske odnose i najviše standarde ljudskih prava i osnovnih sloboda na cijeloj teritoriji BiH,

**Posvećeni** miru, pravdi, unapređenju privrednog razvoja i općeg prosperiteta za sve narode i građane Bosne i Hercegovine,

Na osnovu člana 149. Poslovnika Predstavničkog doma Parlamenta Federacije Bosne i Hercegovine i člana 203. Poslovnika o radu Doma naroda Parlamenta Federacije Bosne i Hercegovine, Parlament Federacije Bosne i Hercegovine je na sjednici Predstavničkog doma, održanoj 00.00.2012. godine, i na sjednici Doma naroda, održanoj 00.00.2011. godine, donio

**D E K L A R A C I J U**

**O NEPRIHVATANJU UKIDANJA SUPERVIZIJE ZA BRČKO DISTRIKT BOSNE I HERCEGOVINE**

1. **Historijat i mandat OHR-a Sjever/Brčko**

Strane u mirovnim pregovorima u Dejtonu uspostavile su međuentitetsku liniju razgraničenja između Federacije Bosne i Hercegovina i Republike Srpske u Bosni i Hercegovinu premda nisu uspjele da se dogovore o raspodjeli kontrole na području Brčkog između entiteta. Međutim, strane su se saglasile s obavezujućom arbitražom u spornom dijelu međuentitetske linije razgraničenja na području Brčkog (član V. Aneksa 2. Dejtonskog mirovnog sporazuma) u skladu s UNCITRAL pravilima.Od Tribunala se očekivalo da donese odluku do 14.12.1996., godinu dana nakon što je Dejtonski mirovni sporazum stupio na snagu. U tadašnjoj političkoj atmosferi i okolnostima to se ispostavilo kao nemoguće.Tribunal je donio svoju Prvu odluku u Rimu 14.2.1997. U očekivanju konačne odluke, međuentitetska linija razgraničenja ostala je tamo gdje je bila na kraju rata i Brčko je stavljeno pod međunarodnu superviziju. Supervizor, koji je istovremeno i zamjenik visokog predstavnika, nadgleda provođenje Dejtonskog mirovnog sporazuma na području Brčkog i ima “ovlaštenje da donosi obavezujuće propise i naloge” koji imaju “veću pravnu snagu u odnosu na bilo koji zakon koji je u suprotnosti s njima“. Supervizoru je dat poseban mandat čiji su glavni ciljevi:

·         Da potpomogne postepen i metodičan povratak izbjeglica i raseljenih lica u predratne domove i da pomogne u obezbjeđivanju smještaja za stare i nove stanovnike;

·         Da ojača demokratsku vlast i multientičku upravu u gradu Brčko;

·         Da osigura slobodu kretanja i uspostavu uobičajenih, demokratskih funkcija policije;

·         Da sarađuje s međunarodnim carisnkim posmatračima u smjeru uspostavljanja efikasnih carinskih postupaka i kontrola; i

·         Da stimulira obnovu privrede.

Taj mandat ponovo je potvrđen i ojačan naredne godine, 15.3.1998., kada je Tribunal donio Dopunsku odluku. Kancelarija supervizora uspostavljena je početkom decembra 1996. godine kao Regionalna kancelarija sjever Kancelarije visokog predstavnika, OHR (N), i  2002. godine preimenovana je u Kancelariju za provođenje Konačne odluke za Brčko (BFAO) 5.3.1999.

Tribunal je donio Konačnu odluku  koju je  dopunio Aneksom od 18.8.1999. Konačnom odlukom osnovan je Brčko Distrikt BiH na prostoru bivše općine Brčko pod isključivim suverenitetom Bosne i Hercegovine i kao multietnička,  demokratska  jedinica lokalne samouprave. Jedinstvena, multietnička demokratska Vlada, Skupština, pravosuđe i policijske snage imaju ona ovlaštenja širom predratne općine Brčko koja su prethodno imala dva entiteta i tri bivše općinske vlasti. Brčko Distrikt BiH je zvanično proglašen 8.3.2000. Tribunal je 25.6.2007. donio Dopunu Konačne odluke kojom je upozorio entitete da poštuju odredbe Konačne odluke u smislu da nemaju nikakva ovlaštenja nad Distriktom i da ovlaštenja koja ima Distrikt ne mogu prenijeti na džavu.

Tribunal je zadržao nadležnost sve dok supervizor, uz saglasnost visokog predstavnika, ne obavijesti Tribunal da su entiteti u potpunosti ispunili svoje obaveze  u omogućavanju uspostavljanja institucija Distrikta na način koji je propisan Konačnom odlukom i da te institucije funkcioniraju efikasno i, po svemu sudeći, trajno. Završetak ispunjavanja uslova iz Konačne odluke za Brčko jedan je od pet ciljeva i dva uslova koje je propisalo Vijeće za provođenje mira u februaru 2008. godine kao preduslov za okončanje mandata Ureda visokog predstavnika u Bosni i Hercegovini.

1. **Pravni status**
2. **Pravni status** Brčko Distrikta BiH reguliran je:
3. Konačnom odlukom Arbitražnog tribunala od 5.3.1999. koju je dopunio Aneksom od 18.8. 1999.
4. Statutom Brčko Distrikta BiH (prečišćeni tekst, broj 02-02-36/10, od 14.1.2010.)
5. Amandmanom I. na Ustav BiH („Službeni glasnik BiH'', broj 25/09“).

1. **Nažalost,** iako je pravni status Brčko Distrikta BiH reguliran navedenim aktima, sva druga pitanja i nadležnosti regulirani su odlukama entitetskih vlada ili parlamenata.Stoga postoji opasnost mogućeg jednostranog poništavanja tih odluka od vlada ili parlamenata koji su ih donijeli.Takav razvoj događaja bio bi krajnje nepoželjan, a za posljedicu može imati pravni vakuum i probleme u rješavanju tih pitanja.
2. **Neriješena pitanja**

**Svjesni** da je Odluka Vlade entiteta Republika Srpska o ukidanju entitetske linije u Brčko Distriktu donesena od nenadležne institucije i da može u svakom trenutku biti poništena.

**Suočeni** s činjenicom da nikada nije stavljena van snage Odluka Narodne skupštine entiteta Republika Srpska kojom se ne prihvata Konačna odluka Arbitražnog tribunala o proglašenju Brčko Distrikta BiH.

**Tražimo** prije ukidanja supervizije da Narodna skupština entiteta Republika Srpska mora poništiti svoju odluku o neprihvatanju Konačne odluke Arbitražnog suda i donijeti odluku ili zaključak o prihvatanju Konačne odluke Arbitražnog tribunala o proglašenju Brčko Distrikta BiH.

**Podsjećamo** da je ostalo niz neriješenih pitanja od životnog značaja za Brčko Distrikt BiH koja bi trebalo da budu riješena prije ukidanja režima supervizije, kao što su: predstavljanje Brčko Distrikta BiH u institucijama Bosne i Hercegovine, finansiranje Brčko Distrikta BiH, infrastruktura Brčko Distrikta BiH (luka, telekomunikacije, putne komunikacije), te snabdijevanje električnom energijom itd.

1. **Zaključci**

**1.** Smatramo da nisu stečeni uslovi za okončanje režima supervizije za Distrikt Brčko, jer entitet Republika Srpska još uvijek nije u potpunosti ispunio sve obaveze koje proističu iz Konačne odluke Arbitražnog tribunala, niti je pokazao nesumnjivu spremnost da se pridržava svih svojih obaveza prema Distriktu Brčko, u skladu sa Konačnom odlukom Arbitražnog tribunala, Statutom Brčko Distrikta i Amandmanom I na Ustav Bosne i Hercegovine.

**2.** S obzirom da članovi 13. i 68. Konačne odluke Arbitražnog tribunala određuju da će Arbitražni tribunal nastaviti da postoji i da će sačuvati jurisdikciju i zadržati ovlaštenje da, u slučaju ozbiljnog nepridržavanja odredbi od strane jednog entiteta, po potrebi modifikuje Konačnu odluku, *sve dok Supervizor, uz saglasnost Visokog predstavnika, ne obavijesti Tribunal: (a) da se oba entiteta u potpunosti pridržavaju svojih obaveza da podrže uspostavljanje novih ustanova opisanih u Konačnoj odluci i (b) da te ustanove funkcionišu efikasno i, po svemu sudeći, trajno*, smatramo da eventualna odluka Upravnog odbora Vijeća za implementaciju mira o okončanju režima supervizije za Brčko Distrikt prije nego što Supervizor uputi takvu obavijest Arbitražnom tribunalu ne bi bila u skladu sa Konačnom odlukom Arbitražnog tribunala.

**3.** Smatramo da bi eventualna odluka Upravnog odbora Vijeća za implementaciju mira o okončanju režima supervizije za Brčko Distrikt prije nego što Supervizor uputi obavijest Arbitražnom tribunalu, na način kako je to propisano Konačnom odlukom, mogla: 1) otvoriti prostor da entitet Republika Srpska dovede u pitanje kontinuiranu jurisdikciju i ovlaštenje Arbitražnog tribunala da rješava sporove u vezi sa obavezama koje proističu iz Konačne odluke, i da, u slučaju ozbiljnog nepridržavanja odredbi Konačne odluke, po potrebi modifikuje Konačnu odluku, te 2) proizvesti pravni vakum vezano za buduću proceduru zatvaranja Arbitražnog tribunala.

**4.** Smatramo da preostala neriješena pitanja od vitalnog značaja za Distrikt Brčko, kao što su predstavljanje Distrikta Brčko u institucijama Bosne i Hercegovine, finansiranje i infrastruktura Distrikta Brčko, te opskrba Distrikta Brčko električnom energijom, moraju biti riješena prije nego što se pristupi razmatranju odluke o okončanju režima supervizije za Brčko Distrikt.

**5.** Smatramo da je neophodno donošenje Zakona o Distriktu Brčko od strane Parlamentarne skupštine Bosne i Hercegovine kojim bi se sveobuhvatno i trajno regulisala sva neriješena pitanja i sve oblasti društveno-političkog života u Distriktu Brčko koje su do sada regulisane odlukama i zaključcima entitetskih izvršnih i zakonodavnih vlasti.

**6.** Zadužujemo Vladu Federacije Bosne i Hercegovine da Federacija Bosne i Hercegovine, kao jedna od Strana u Međunarodnom arbitražnom postupku za sporu oko međuentitetske granice u oblasti Brčko, Arbitražnom tribunalu formalno dostavi primjedbu da Federacija Bosne i Hercegovine smatra da eventualna odluka Upravnog odbora Vijeća za implementaciju mira o okončanju režima supervizije u Brčko Distriktu prije nego što se ispune uslovi propisani članovima 13. i 68. Konačne odluke Tribunala ne bi bila u skladu sa Konačnom odlukom, te da od Arbitražnog tribunala zatraži da se formalno očituje o ovom pitanju.

**PF BiH, broj:**

**Sarajevo, 00.00.2012.godine**

|  |  |
| --- | --- |
| **PREDSJEDAVAJUĆA****DOMA NARODA****PARLAMENTA FEDERACIJE BiH****Karolina Pavlović** | **PREDSJEDAVAJUĆI****PREDSTAVNIČKOG DOMA****PARLAMENTA FEDERACIJE BiH****dr. Denis Zvizdić** |